春菜
作者：楊萬里
朝代：宋

paragraphs: 雪白蘆菔非蘆菔，喫來自是辣底玉。
花葉蔓菁非蔓菁，喫來自是甜底冰。
三館宰夫傳食籍，野人蔬譜渠不識。
用醯不用酸，用鹽不用鹹。
鹽醯之外別有味，薑牙棖子仍相參。
不甑亦不釜，非蒸亦非煮。
壞盡蔬中腴，乃以煙火故。
霜根雪葉細縷來，瓷瓶夕羃朝即開。
貴人我知不官樣，肉食我知無骨相。
祗合南溪嚼菜根，一尊徑醉溪中雲。
此詩莫讀恐嚥殺，要讀此詩先捉舌。